రూ.3,500 కోట్ల బైబ్యాక్‌: హెచ్‌సీఎల్‌
- షేరు ఒక్కింటికి రూ.1,000 చెల్లింపు
- 17% ప్రీమియంతో తిరిగి కొనుగోలు
- గురువారమే రికార్డు తేదీగా చర్యలు
న్యూఢిల్లీ: దేశీయ మార్కెట్లో బైబ్యాక్‌ సీజన్‌ కొనసాగుతోంది. దిగ్గజ ఐటీ కంపెనీలు ఒక్కొక్కటిగా షేర్ల బైబ్యాక్‌ను ప్రకటిస్తూ వస్తున్నాయి. తాజాగా ఈ జాబితాలో హెచ్‌సీఎల్‌ టెక్నాలజీస్‌ కూడా వచ్చి చేరింది. కంపెనీ పెయిడప్‌ క్యాపిటల్‌లో దాదాపు 16.39 శాతానికి సమానమైన రూ.3,500 కోట్ల విలువైన షేర్లను తాము బైబ్యాక్‌ చేయనున్నట్టుగా హెచ్‌సీఎల్‌ టెక్నాలజీస్‌ తెలిపింది. ప్రస్తుత మార్కెట్‌ ట్రేడింగ్‌ రేటు కంటే కూడా దాదాపు 17% అధిక ప్రీమియంతో.. షేరు ఒక్కింటికి రూ.1000 చొప్పున చెల్లించి వాటాలను తిరిగి కొనుగోలు చేయనున్నట్టుగా సంస్థ తెలిపింది. బుధవారం సంస్థ షేరు దాదాపు రూ.892.35 దరిదాపుల్లో కదలాడుతూ కనిపించింది. దామాషా పద్ధతిలో టెండర్‌ ఆఫర్‌ విధానంలో కంపెనీ ఈ షేర్ల బైబ్యాక్‌ను చేపట్టనుంది. ఈ విషయాన్ని సంస్థ మార్కెట్‌ నియంత్రణ సంస్థకు తెలిపింది. ఈ బైబ్యాక్‌ ఆఫర్‌నకు గురువారాన్ని సంస్థ (మే 25ను) రికార్డు తేదీగా నిర్ణయించి ఈక్విటీ వాటాదారులకు 'లెటర్‌ ఆఫ్‌ ఆఫర్‌'ను పంపినుంది. బైబ్యాక్‌ ఆఫర్‌ ప్రారంభ, ముగింపు తేదీలకు సంబంధించి వాటాదారుల అనుమతులు ఇప్పటికే లభించినప్పటికీ సంస్థ ఆ తేదీలను మాత్రం వెల్లడించలేదు. పుస్తకాల్లో అధిక మొత్తంలో నగదు నిల్వలను కలిగి ఉన్న సంస్థలు వాటిని వివిధ రూపాల్లో వాటాదారులకు అందించే ప్రయత్నాల్లో భాగంగా బైబ్యాక్‌ను ప్రకటిస్తూ వస్తున్న సంగతి తెలిసిందే. ఇటీవలే టీసీఎస్‌, ఇన్ఫోసిస్‌తో సహా కాగ్నిజెంట్‌ సంస్థలు బైబ్యాక్‌తో పాటు భారీ డివిడెండ్లను ప్రకటించిన సంగతి తెలిసిందే.
మీ స్నేహితులకు రికమెండ్ చెయ్యండి